আবুল ওয়ার্দ

**মাজযায়া ইবনুল কাওসার ইবনে যুফার ইবনুল হারিস আল-কিলাবি** ( ; মৃ. ৭৫০ খ্রি.) ছিলেন তিনি অষ্টম শতাব্দীর মাঝামাঝি সময়ে সিরিয়ার জুন্দে কিন-নাসরিনের একজন উমাইয়া গভর্নর। তিনি **আবুল** **ওয়ার্দ** নামে অধিক পরিচিত ছিলেন। তিনি উমাইয়া খলিফা দ্বিতীয় মারওয়ানের একজন অশ্বারোহী সেনাপতি ছিলেন এবং পরে সিরিয়ায় আব্বাসীয় খিলাফতের বিরুদ্ধে বিদ্রোহের একজন নেতা ছিলেন, যার লক্ষ্য ছিল ৭৫০ সালে উমাইয়া খিলাফত পুনঃপ্রতিষ্ঠা করা। 

## জীবনী
আবু আল-ওয়ার্দ ছিলেন বনু আমির ইবনে সা'সা‘য়া গোত্রের একজন সদস্য। তিনি প্রখ্যাত গোত্রনেতা জুফার ইবনুল হারিস আল-কিলাবির নাতি ছিলেন। জুফার ইবনুল হারিস ছিলেন তাঁর সময়ের প্রভাবশালী আরব নেতা, যিনি আবদুল মালিক ইবনে মারওয়ানের খিলাফতের সময় (।৬৮৫–৭০৫ খ্রি.) উমাইয়া খেলাফতের বিরুদ্ধে বিদ্রোহ ঘোষণা করেন। ফলে আবুল ওয়ার্দ এমন একটি পরিবারে জন্মগ্রহণ করেন, যার রাজনৈতিক পটভূমি বিদ্রোহ ও ক্ষমতার দ্বন্দ্বে পরিপূর্ণ ছিল। তৃতীয় ফিতনার সময়টি ছিল উমাইয়া খেলাফতের বিরুদ্ধে ধারাবাহিক গৃহযুদ্ধ ও বিদ্রোহের এক অস্থির যুগ। তখন বিভিন্ন আরব গোত্র ও রাজনৈতিক গোষ্ঠী ক্ষমতার জন্য লড়াইয়ে অবতীর্ণ হয়। এমন অস্থির পরিস্থিতিতে আবুল ওয়ার্দ খলিফা দ্বিতীয় মারওয়ানকে দৃঢ়ভাবে সমর্থন করেন, যিনি উমাইয়া বংশের শেষ খলিফা ছিলেন। দ্বিতীয় মারওয়ানের প্রতি এই আনুগত্য তাকে উমাইয়া প্রশাসনের গুরুত্বপূর্ণ পদে উন্নীত করে। তার আনুগত্য ও সামরিক দক্ষতার স্বীকৃতিস্বরূপ আবুল ওয়ার্দকে জুন্দ কিন্নাসরিন জেলার গভর্নর নিযুক্ত করা হয়। এই অঞ্চলটি বর্তমান উত্তর সিরিয়ার অন্তর্গত ছিল এবং সামরিক ও প্রশাসনিক দিক থেকে অত্যন্ত গুরুত্বপূর্ণ বলে বিবেচিত হত। জুন্দ ব্যবস্থা ছিল উমাইয়া প্রশাসনের একটি সামরিক-প্রশাসনিক বিভাগীয় কাঠামো, যার মাধ্যমে সিরিয়ার বিভিন্ন অঞ্চল শাসিত হত। ৭৪৫ খ্রিস্টাব্দে আবুল ওয়ার্দকে দামেস্কের নিকটবর্তী গৌতা মরূদ্যান অঞ্চলে প্রেরণ করা হয়। সেখানে তিনি জুন্দ দিমাশক (দামেস্ক জেলা) গভর্নর জামিল ইবনে আমর সহায়তা করার দায়িত্ব পান। ঐ সময় গৌতা অঞ্চলের অধিবাসীরা ইয়াজিদ ইবনে খালিদ আল-কাসরির নেতৃত্বে দামেস্ক শহর অবরোধ করে রেখেছিল।

৭৪৫ খ্রিষ্টাব্দে পরে মারওয়ান বিদ্রোহ দমন করার উদ্দেশ্যে আবুল ওয়ার্দকে একটি বৃহৎ বাহিনীসহ জুন্দ ফালাস্তিনে (ফিলিস্তিন) প্রেরণ করেন। এই বিদ্রোহের নেতৃত্বে ছিলেন সাবিত ইবনে নু‘আইম, যিনি ফিলিস্তিনে উমাইয়া বাহিনীর সেনাপতি ছিলেন। সাবিতের বাহিনী জুন্দ উর্দুনের (জর্ডান) রাজধানী তিবিরিয়ায় পৌঁছে সেটি অবরোধ করে। এদিকে আবুল ওয়ার্দ যখন দামেস্ক থেকে তিবিরিয়ার উদ্দেশ্যে রওনা দেন, তখন তাঁর অগ্রযাত্রার সংবাদ এর অধিবাসীদের মধ্যে পৌঁছে যায়।শহরের গভর্নর ওয়ালিদ ইবনে মুয়াবিয়া ইবনে মারওয়ানের নেতৃত্বে শহরবাসীরা সাবিতের অবরোধ ভেঙে দেয়। তারা সাবিতের বাহিনীকে শহরের আশপাশ থেকেও বিতাড়িত করে এবং তার শিবির দখল করে নেয়। পরবর্তীতে আবুল ওয়ার্দ তিবিরিয়ায় পৌঁছে সাবিতের পিছু নেন। ফলে সাবিত পিছু হটে ফিলিস্তিনে ফিরে যান। সেখানে তিনি নিজের আত্মীয়স্বজনদের একত্র করে পুনরায় বাহিনী সংগঠিত করেন। এরপর উভয় পক্ষের মধ্যে যুদ্ধ সংঘটিত হয় এবং আবুল ওয়ার্দ সাবিতের সেনাবাহিনীকে পরাজিত করেন। ফলে সাবিত আবারও পালিয়ে যেতে বাধ্য হন। এই সংঘর্ষে সাবিতের তিন পুত্র নু‘য়াইম, ইমরান ও বকর আহত অবস্থায় আবুল ওয়ার্দের হাতে বন্দী হন। তাদের দ্বিতীয় মারওয়ানের কাছে পাঠানো হয় এবং তিনি তাদের ক্ষতের চিকিৎসার ব্যবস্থা করেন।

অবশেষে সাবিতকেও বন্দী করে দ্বিতীয় মারওয়ানের নিকট পাঠানো হয়। মারওয়ান তার ও তার পুত্রদের অঙ্গ-প্রত্যঙ্গ কেটে ফেলার নির্দেশ দেন এবং তাদের দেহ উমাইয়া মসজিদের ফটকে ঝুলিয়ে রাখা হয়।

### আব্বাসীয়দের বিরুদ্ধে বিদ্রোহ

৭৫০ সালের শুরুতে আব্বাসীয় বাহিনী জাবের যুদ্ধে দ্বিতীয় মারওয়ানের সেনাবাহিনীকে চূড়ান্তভাবে পরাজিত করার পরে আবুল ওয়ার্দ শামে (সিরিয়া) নবনিযুক্ত আব্বাসীয় গভর্নর আব্দুল্লাহ ইবনে আলির নিকট আত্মসমর্পণ করেন। আত্মসমর্পণের মাধ্যমে তিনি নিজের ও তার কাইসি গোত্রীয় জোটের জন্য আব্বাসীয় সেনাবাহিনীতে একটি অবস্থান নিশ্চিত করতে সক্ষম হন। আব্বাসীয়দের প্রতি আনুগত্য ঘোষণা করা সত্ত্বেও আবুল ওয়ার্দ পরবর্তীতে তাদের ত্যাগ করে উমাইয়াদের পক্ষে অবস্থান নেন, যাদের সঙ্গে তার আনুগত্য ও আত্মীয়তার সম্পর্ক ছিল। তখন গুজব ছড়িয়ে পড়ে যে, বালিসে অবস্থানরত আব্বাসীয় বাহিনীর খোরাসানি অংশ নাকি মাসলামার বংশধরদের অপমান করে এবং তাদের নারীদের ওপর আক্রমণ চালায়। এমন সংবাদ শোনার পর আবুল ওয়ার্দ বিদ্রোহের সিদ্ধান্ত নেন। এরপর তিনি তার কাইসি অনুগত ও আত্মীয়দের নিয়ে একটি বাহিনী গঠন করেন এবং বালিসের নিকট মাসলামার পুরনো দুর্গে অবস্থানরত খোরাসানি কর্মকর্তাদের ওপর তীব্র আক্রমণ চালান। এরপর তিনি দুর্গের উপর উমাইয়াদের সাদা পতাকা উত্তোলন করেন। আলেপ্পো শহরের নিকট কিন্নাসরিনে অবস্থানরত তার অনুগতদেরও তিনি উমাইয়া পতাকা উত্তোলনের নির্দেশ দেন।

বিদ্রোহ শুরু হওয়ার অল্প সময়ের মধ্যেই পরিবারের সদস্য আবু মুহাম্মদ আল-সুফিয়ানি ও তার ইয়ামানি অনুগতরা আবুল ওয়ার্দের সঙ্গে যোগ দেয়। আবুল ওয়ার্দ বিদ্রোহের সামরিক কার্যক্রমের নেতৃত্ব গ্রহণ করেন এবং আবু মুহাম্মদ রাজনৈতিক নেতৃত্বের দায়িত্ব নেন।

কাইসি ও ইয়ামানি গোত্রদ্বয় ঐতিহ্যগতভাবে একে অপরের প্রতিদ্বন্দ্বী ছিল। এই দুই গোত্র একত্র করার ক্ষেত্রে আবুল ওয়ার্দের ভূমিকা এবং আবু মুহাম্মদের নিজেকে এক প্রকার মসিহসুলভ ইসলামি ব্যক্তিত্ব হিসেবে উপস্থাপনই মূলত এই বিদ্রোহের মূল শক্তি ছিল। তবে বিদ্রোহটি তুলনামূলকভাবে দ্রুত সময়েই দমন করা হয়। 

কিন্নাসরিনের নিকটে আবুল ওয়ার্দের বাহিনী আব্বাসীয় সেনাদের পরাজিত করার পর আব্বাসীয় বাহিনী হিমসের আশেপাশে তার সেনাবাহিনীকে প্রতিরোধ করে। পরবর্তী এক সংঘর্ষে আবুল ওয়ার্দ তাঁর ৫০ জন আত্মীয় ও কাইসি সৈন্যসহ নিহত হন।

এরপর আব্বাসীয়রা পালমিরা শহরে বিদ্রোহীদের পরাজিত করে এবং আবু মুহাম্মদ সিরিয়া থেকে পলায়ন করেন।

## তথ্যসূত্র


## গ্রন্থপঞ্জি

* 
* 
* 

বিষয়শ্রেণী:৭৫০-এ মৃত্যু
বিষয়শ্রেণী:উমাইয়া গভর্নর
বিষয়শ্রেণী:উমাইয়া খিলাফতের ব্যক্তি